POZIV
na sudjelovanje u savjetovanju s javnošću o

NACRTU ODLUKE o raspoređivanju sredstava za 

financiranje političkih stranAka IZ PRORAČUNA 

Osječko-baranjske županije ZA 2025. godinU

Zakon o financiranju političkih aktivnosti, izborne promidžbe i referenduma ("Narodne novine" broj 29/19. i 98/19.) propisuje da se političke stranke, nezavisni zastupnici i nezavisni vijećnici mogu financirati iz sredstava državnog proračuna, kao i proračuna jedinica samouprave, na način i pod uvjetima utvrđenim Zakonom.


Sredstva za redovito godišnje financiranje političkih stranaka i nezavisnih vijećnika iz proračuna jedinica samouprave dužna je osigurati jedinica samouprave u iznosu koji se određuje u proračunu jedinice samouprave za svaku godinu za koju se proračun donosi. Pravo na redovito godišnje financiranje iz sredstava proračuna jedinice samouprave imaju političke stranke koje su prema konačnim rezultatima izbora dobile mjesto člana u predstavničkom tijelu jedinice samouprave i nezavisni vijećnici.
Sredstva za redovito godišnje financiranje iz proračuna jedinice samouprave raspoređuju se na način da se utvrdi jednaki iznos sredstava za svakog člana u predstavničkom tijelu, tako da pojedinoj političkoj stranci koja je bila predlagatelj liste pripadaju sredstva razmjerna broju dobivenih mjesta članova u predstavničkom tijelu jedinice samouprave prema konačnim rezultatima izbora za članove predstavničkog tijela jedinice samouprave. Za svakoga člana predstavničkog tijela jedinice samouprave podzastupljenog spola, političkim strankama i nezavisnim vijećnicima pripada i pravo na naknadu u visini od 10% iznosa predviđenog po svakom članu predstavničkog tijela. 

Odluku o raspoređivanju sredstava iz proračuna jedinice samouprave donosi predstavničko tijelo, a raspoređena sredstva doznačuju se na IBAN političke stranke, odnosno na poseban račun nezavisnog vijećnika, tromjesečno u jednakim iznosima odnosno ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata.


Sukladno članku 8. Zakona o lokalnim izborima (''Narodne novine'' broj  144/12., 121/16., 98/19., 42/20., 144/20. i 37/21.) mandat članova predstavničkih tijela izabranih na redovnim izborima počinje danom konstituiranja predstavničkog tijela. Osječko-baranjska županija dužna je osigurati sredstva za redovito financiranje političkih stranaka i nezavisnih vijećnika za razmjeran broj dana u mjesecu lipnju, te za treće i četvrto tromjesečje 2025. godine.
Budući da je Nacrt Odluke o raspoređivanju sredstava za financiranje političkih stranaka iz Proračuna Osječko-baranjske županije za 2025. godinu od interesa za Osječko-baranjsku županiju (u daljnjem tekstu: Nacrt Odluke) opći akt, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) potrebno je provesti postupak savjetovanja sa zainteresiranom javnošću.
Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetsku stranicu Osječko-baranjske županije s mogućnošću sudionika da elektronskom poštom ili u pisanom obliku dostave svoja mišljenja, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 9. lipnja do 9. srpnja 2025. godine.
Organizator i nositelj postupka savjetovanja je Tajništvo Županije.
Pozivamo vas na sudjelovanje u postupku savjetovanja, za koje vam je na raspolaganju utvrđeni Nacrt Odluke i Obrazac sudjelovanja u savjetovanju.
· Nacrt Odluke o raspoređivanju sredstava za financiranje političkih stranaka iz Proračuna Osječko-baranjske županije za 2025. godinu
· Obrazac sudjelovanja u savjetovanju
